**ОБРАЗЛОЖЕЊЕ**

**I ПРАВНИ ОСНОВ ЗА ДОНОШЕЊЕ ЗАКОНА**

Уставни основ за доношење овог закона садржан је у одредби члана 69. став 1. Устава којим је утврђено да грађани и породице којима је неопходна друштвена помоћ ради савладавања социјалних и животних тешкоћа и стварања услова за задовољавање основних животних потреба, имају право на социјалну заштиту, чије се пружање заснива на начелима социјалне правде, хуманизма и поштовања људског достојанства и одредбама члана 97. став 1. Устава, којима је утврђено да Република Србија уређује облике социјалне сигурности и систем социјалне заштите и друге односе од интереса за Републику Србију, у складу са Уставом.

**II РАЗЛОЗИ ЗА ДОНОШЕЊЕ ЗАКОНА**

Републику Србију је у последње две деценије задесило више различитих елементарних непогода са људским жртвама великом материјалном штетом. Након сваке елементарне непогода Влада је предузимала мере ради обнове девастираних подручја и помоћи грађанима који су претрпели штету. Међутим, у току ових обнова појављивали су се многобројни проблеми који се односе на непостојање јасних, унапред познатих и прописаних, услова, критеријума и мерила за пружање помоћи као и поступка у којем се одлучује о признавању права грађанима да добију помоћ од државе, органа који ће координирати активности обнове, неефикасности у обнови, нетранспарентности утрошка средстава у обнови, промена правила у току обнове и пружања помоћи итд. Да би се избегле овакве ситуације у будућности у Предлогу закона утврђују се основна начела, услови и поступак обнове и пружања помоћи грађанима након елементарне и друге непогоде, као улога и одговорности различитих субјеката у поступку обнове и пружања помоћи грађанима.

**III ОБЈАШЊЕЊЕ ОСНОВНИХ ПРАВНИХ ИНСТИТУТА**

**И ПОЈЕДИНАЧНИХ РЕШЕЊА**

У Основним одредбама (чл. 1.-10) утврђују се предмет закона (члан. 1); изједначавају домаћи и страни држављани као и лица без држављанства која у складу са законом имају одобрење за привремени боравак или стално настањење у Републици Србији, дефинишу привредни субјекти као потенцијални корисници помоћи и утврђује појам штете (члан 2); утврђује сврха и садржина државних програма обнове (чл. 3. и 4) и дефинише елементарна и друга непогода, њено проглашење и престанак (члан 5), као и начела помоћи (чл. 6.-10) – начело равноправности грађана у остваривању права на државну помоћ; начело равноправности полова; посебна заштита рањивих група; начело јавности и начело изградње бољег.

Чл. 1.- 34. Предлога закона садржи одредбе о: условима који морају бити испуњени да би се доделила помоћ као и о критеријумима, мерилима и начину доделе помоћи (чл. 11. и 12); задацима Канцеларије за управљање јавним улагањима (члан 13); изворима финансирања као и ослобођењима од плаћања такси, накнада, провизија (члан 14); току поступка (чл. 15 - 21); овлашћењима Државног правобранилаштва (члан 22); обавештавању јавности и извештавању Владе (чл. 23 и 24); евиденцији и чувању предмета (чл. 25. и 26); помоћи привредним субјектима (чл. 27 - 29) и сходној примени одредби предметног закона на поступке доделе помоћи грађанима и привредним субјектима од стране аутономне покрајине и јединице локалне самоуправе (члан 30).

У чл. 31 - 37. Предлога закона садржане су прелазне и завршне одредбе.

**IV ПРОЦЕНА ФИНАНСИЈСКИХ СРЕДСТВА**

**ЗА СПРОВОЂЕЊЕ ОВОГ ЗАКОНА**

За спровођење овог закона није потребно обезбедити додатна средства у буџету Републике Србије.

**V РАЗЛОЗИ ЗА ДОНОШЕЊЕ ЗАКОНА ПО ХИТНОМ ПОСТУПКУ**

Имајући у виду да Закон о отклањању последица поплава у Републици Србији престаје да важи 31. децембра 2015. године, те да државни програми обнове нису реализовани нити ће бити до тог датума, потребно је успоставити делотворан систем и обезбедити наставак спровођења усвојених државних програма обнове.

**VI РАЗЛОЗИ ЗА СТУПАЊЕ НА СНАГУ НАРЕДНОГ ДАНА ОД ДАНА ОБЈАВЉИВАЊА У „СЛУЖБЕНОМ ГЛАСНИКУ РЕПУБЛИКЕ СРБИЈЕ”**

Закон о отклањању последица од поплава у Републици Србији престаје да важи 31. децембра 2015. године, па је потребно да предложени закон ступи на снагу пре горе наведеног датума, из разлога што је одређен број предмета у поступку, како се поступци не би прекидали и да би се наставио несметан рад на окончању ових предмета.